李業興

**李業興**，上黨長子人也。博涉百家，舉孝廉，為校書郎。以世行趙 秝節氣後
辰下算，業興乃為《戊子元秝》上之。延昌四年冬，侍中、國子祭酒、領著作郎崔光
表曰：“《易》稱‘君子以治秝明時’；《書》云‘秝象日月星辰’‘迺同律度量衡’；孔子
陳後王之法曰，‘謹權量，審法度‘；《春秋》舉’先王之正時也，履端於始’，又言‘天
子有日官’。是以昔在軒轅，容成作秝，逮乎帝唐，羲和察影，皆所以審農時而重民
事也。太和十一年，臣自博士遷著作，忝司載述。時舊鍾律郎張明豫推步秝法，治己
丑元，草創未備，及遷中京，轉為太史令，未幾喪亡，所造致廢。臣中修史，景明
初，奏求奉車都尉、領太史令趙樊生，著作佐郎張洪，給事中、領太樂令公孫崇等造
秝。功未及訖，而樊生又喪，洪出除涇州長史，唯崇獨專其任。暨永平初，亦已略
舉。時洪府解停京，又奏令重修前事，更取太史令趙勝、太廟令龐靈扶、明豫子龍
祥，共集祕書，與崇等詳驗，推建密秝。然天道幽遠，測步理深，候觀遷延，歲月滋
久，而崇及勝前後並喪。洪所造秝為甲午、甲戌二元。又除豫州司馬。靈扶亦除蒲陰
令。洪至豫州，續造甲子、己亥二元。唯龍祥在京，獨修前事，以皇魏運水德，為甲
子元。兼校書郎李業興本雖不豫，亦私造秝，為戊子元。三家之術，並未申用。故貞
諍處士李謐私立秝法，言合紀次，求就其兄瑒追取，與洪等所造，遞相參考，以知精
粗。臣以仰測晷度，實難審正，又求更取諸能算術兼解經義者，前司徒司馬高綽、駙
馬都尉盧道虔、前冀州鎮東長史祖瑩、前并州秀才王延業、謁者僕射常景等，日集祕
書，與史官同檢疏密，并朝貴十五日一臨，推驗得失，擇其善者奏聞施用，限至歲
終。但世代推移，軌憲時改，上元今古，考準或異，故三代課步，始卒各別。臣職預
其事，而朽墯已甚，既謝運籌之能，彌愧意算之藝，由是多歷年世，茲業弗成，公私
負責，俯仰慚靦。”靈太后令曰：“可如所請。”

延昌四年冬，太傅、清河王懌，司空、尚書令、任城王澄，散騎常侍、尚書僕
射元暉，侍中、領軍、江陽王繼奏：“天道至遠，非人情可量；秝數幽微，豈以意輒
度？而議者紛紜，競起端緒，爭指虛遠，難可求衷，自非建標準影，無以驗其真偽。
頃永平中，雖有考察之利，而不累歲窮究，遂不知影之至否，差失少多。臣等參詳，
謂宜今年至日，更立表木，明伺晷度，三載之中，足知當否，令是非有歸，爭者息
競，然後採其長者，更議所從。”神龜初，光復表曰：“《春秋》載‘天子有日官，諸
侯有日御’，又曰‘履端于始’‘歸餘于終’，皆所以推二氣，考五運，成六位，定七曜，
審八卦，立三才，正四序，以授百官于朝、萬民于野。陰陽剛柔，仁義之道，罔不畢
備。繇是先代重之，垂于典籍。及史遷、班固、司馬彪著立書志，所論備矣。謹案秝
之作也，始自黃帝，辛卯為元，迄于大魏，甲寅紀首，十有餘代，歷祀數千，軌憲不
等，遠近殊術。其消息盈虛，覘步疏密，莫得而識焉。去延昌四年冬，中堅將軍、屯
騎校尉張洪，故太史令張明豫息盪寇將軍龍祥，校書郎李業興等，三家並上新秝，各
求申用。臣學缺章程，藝謝籌運，而竊職觀閣，謬忝厥司，奏請廣訪諸儒，更取通數
兼通經義者及太史，並集祕書，與史官同驗疏密，并請宰輔群官，臨檢得失，至於歲
終，密者施用。詔聽可。時太傅、太尉公、清河王臣懌等，以天道至遠，非卒可量，
請立表候影，期之三載，乃採其長者，更議所從。又蒙敕許。於是洪等與前鎮東長史
祖瑩等，研窮其事，爾來三年，再歷寒暑，積勤構思，大功獲成。謹案洪等三人前上
之秝，并駙馬都尉盧道虔、前太極採材軍主衛洪顯、殄寇將軍太史令胡榮，及雍州沙
門統道融、司州河南人樊仲遵、定州鉅鹿人張僧豫所上，總合九家，共成一秝，元起
壬子，律始黃鍾，考古合今，謂為最密。昔漢武帝元封中治秝，改年為太初，即名
《太初秝》；魏文帝景初中治秝，即名《景初秝》。伏惟陛下道唯先天，功邈稽古，
休符告徵，靈蔡炳瑞。壬子北方，水之正位，龜為水畜，實符魏德，修母子應，義當
麟趾，請定名為《神龜秝》。今封以上呈，乞付有司，重加考議。事可施用，并藏祕
府，附於典志。”正光三年十一月丙午，詔曰：“治秝明時，前王茂軌；考辰正秝，奕
代通規。是以北平革定于漢年，楊偉草算于魏世。自皇運肇基，典章猶缺，推步晷
曜，未盡厥理。先朝仍世，每所慨然。至神龜中，始命儒官改創疏踳，回度易憲，始
會璇衡。今天正斯始，陽煦將開，品物初萌，宜變耳目。所謂魏雖舊邦，其秝維新者
也。便可班宣內外，號曰《正光秝》。”

其九家共修，以龍祥、業興為主。壬子元以來，至今大魏正光三年歲在壬寅，積
十六萬七千七百五十算外，章歲五百五，章閏一百八十六，蔀法六千六十，日法七萬
四千九百五十二，周天分二百二十一萬三千三百七十七，會通一千二百九十八萬九千
九百四，通周二百六萬五千二百六十六。

業興以《殷秝》甲寅、《黃帝》辛卯，徒有積元，術數亡缺。業興又修之，各為
一卷，傳於世。永安二年，以造秝勳賜爵長子伯。出帝登極，封屯留縣開國子，通直
散騎常侍。孝靜世，《壬子秝》氣朔稍違，熒惑失次，四星出伏，秝亦乖舛。興和元
年十月，齊獻武王入鄴，復命業興，令其改正，立《甲子元秝》。事訖，尚書、左僕
射司馬子如，右僕射隆之等表曰：“自天地剖判，日月運行，剛柔相摩，寒暑交謝，
分之以氣序，紀之以星辰，弦望有盈缺，明晦有修短。古先哲王則之成化，迎日推
筴，各有司存，以天下之至王，盡生民之能事，先天而天弗違，後天而奉天時。及卯
金受命，年秝屢改，當塗啟運，日官變業，分路揚鑣，異門馳騖，回互靡定，交錯不
等。豈是人情淺深，苟相違異？蓋亦天道盈縮，欲止不能。正光之秝，既行於世，發
元壬子，置差令朔。測影清臺，懸炭之期或爽；候氣重室，布灰之應少差。伏惟陛下
當璧膺符，大橫協兆，乘機虎變，撫運龍飛，苞括九隅，牢籠萬寓，四海來王，百靈
受職。大丞相、渤海王降神挺生，固天縱德，負圖作宰，知機成務，撥亂反正，決江
疏河，效顯勤王，勷彰濟世。功成治定，禮樂惟新，以履端歸餘，術數未盡，乃命兼
散騎常侍執讀臣李業興，大丞相府東閤祭酒夷安縣開國公臣王春，大丞相府戶曹參軍
臣和貴興等，委其刊正。但回舍有疾徐，推步有疏密，不可以一方知，難得以一途
揆。大丞相主簿臣孫搴，驃騎將軍左光祿大夫臣曄，前給事黃門侍郎臣季景，渤海王
世子開府諮議參軍事定州大中正臣崔暹，業興息國子學生屯留縣開國子臣子述等，並
令參預，定其是非。臣等職司其憂，猶恐未盡。竊以蒙戎為飾，必藉眾腋之華；輪奐
成宇，寧止一枝之用。必集名勝，更共修理。左光祿大夫臣盧道約，大司農卿彭城侯
臣李諧，左光祿大夫東雍州大中正臣裴獻伯，散騎常侍西兗州大中正臣溫子昇，太尉
府長史臣陸操，尚書右丞城陽縣開國子臣盧元明，中書侍郎臣李同軌，前中書侍郎臣
邢子明，中書待郎臣宇文忠之，前司空府長史建康伯臣元仲悛，大丞相法曹參軍臣杜
弼，尚書左中兵郎中定陽伯臣李博濟，尚書起部郎中臣辛術，尚書祠部郎中臣元長
和，前青州驃騎府司馬安定子臣胡世榮，太史令盧鄉縣開國男臣趙洪慶，太史令臣
胡法通，應詔左右臣張 ，員外司馬督臣曹魏祖，太史丞郭慶，太史博士臣胡仲和
等，或器標民譽，或術兼世業，並能顯微闡幽，表同錄異，詳考古今，共成此秝。甲
為日始，子實天正，命秝置元，宜從此起。運屬興和，以年號為目，豈獨《太初》表
於漢代，《景初》冠於魏秝而已。謹以封呈，乞付有司，依術施用。”

詔以新秝示齊獻武王田曹參軍信都芳。芳關通秝術，駮業興曰：“今年十二月二
十日，新秝歲星在營室十三度，順，疾；天上歲星在營室十一度。今月二十日，新秝
鎮星在角十一度，留；天上鎮星在亢四度，留。今月二十日，新秝太白在斗二十五
度，晨見；逆行；天上太白在斗二十一度，逆行，便為差殊。”

業興對曰：“歲星行天，伺候以來八九餘年，恒不及二度。今新秝加二度。至于
夕伏晨見，纖毫無爽。今日仰看如覺二度，及其出沒，還應如術。鎮星，自造《壬
子》元以來，歲常不及，故加《壬子》七度，亦知猶不及五度，適欲并加，恐出沒頓
校十度十日，將來永用，不合處多。太白之行，頓疾頓遲，取其會歸面已。近十二月
二十日，晨見東方，新舊二秝推之，分寸不異。行星三日，頓校四度。如此之事，無
年不有。至其伏見，還依術法。又芳唯縑十二月二十日星有前卻。業興推步已來，三
十餘載，上算千載之日月星辰有見經史者，與涼州趙 、劉義隆延尉卿何承天、劉
駿南徐州從事史祖沖之參校。業興《甲子元秝》長於三秝一倍。考洛京已來四十餘
歲，五星出沒，歲星、鎮星、太白，業興秝首尾恒中。及有差處，不過一日二日、一
度兩度。三秝之失，動校十日十度。熒惑一星，伏見體自無常，或不應度。祖沖之秝
多甲子秝十日六度，何承天秝不及三十日二十九度，今秝還與《壬子》同，不有加
增。辰星一星，沒多見少，及其見時，與秝無舛，今此亦依《壬子》元不改。太白、
辰星唯起夕合為異。業興以天道高遠，測步難精，五行伏留，推考不易，人目仰闚，
未能盡密，但取其見伏大歸，略其中間小謬，如此秝便可行。若專據所見之驗，不取
出沒之效，則秝數之道其幾廢矣。夫造秝者，節之與朔貫穿於千年之間，閏餘斗分推
之於毫釐之內，必使盈縮得衷，間限數合，周日小分，不殊錙銖，陽秝陰秝，纖芥無
爽，損益之數，驗之交會，日所居度，考之月蝕，上推下減，先定眾條，然後秝元可
求，猶甲子難值。又雖值甲子，復有差分，如此踳駮，參錯不等。今秝發元甲子，七
率同遵，合壁連珠，其言不失，法理分明，情謂為可。如芳所言，信亦不謬。但一合
之裏星度不驗者，至若合終必還。依術，鎮星前年十二月二十日見差五度，今日差三
度；太白前差四度，今全無差。以此準之，見伏之驗，尋效可知，將來永用，大體無
失。芳又云，以去年十二月中算新秝，其鎮星以十二月二十日在角十一度留，天上在
亢四度留，是新秝差天五度，太白、歲星並各有差。校於《壬子》舊秝，鎮星差天五
度，太白、歲星亦各有差。是舊秝差天為多，新秝差天為少。凡造秝者，皆須積年累
日，依法候天，知其疏密，然後審其近者，用作秝術，不可一月兩月之間，能正是
非。若如熒惑行天七百七十九日，一遲、一疾、一留、一逆、一順、一伏、一見之
法，七頭一終；太白行天五百八十三日，晨夕之法，七頭一終；歲星行天三百九十八
日，七頭一終；鎮星行天三百七十八日，七頭一終；辰星行天一百一十五日，晨夕之
法，七頭一終。造秝者必須測知七頭，然後作術。得七頭者造秝為近，不得頭者其秝
甚疏，皆非一二日能知是非。自五帝、三代以來，及秦、漢、魏、晉造秝者，皆積年
久測，術乃可觀。其倉卒造者，當時或近，不可久行。若三四年作者，初雖近天，多
載恐失。今《甲子》新秝，業興潛構積年，雖有少差，校於《壬子元秝》，近天者
多。若久而驗天，十年二十年間，比《壬子元秝》三星行天，其差為密。”獻武王上
言之。詔付外施行。

上元甲子以來，至大魏興和二年歲在庚申，積二十九萬三千九百九十七算上，蔀
法一萬六千八百六十，日法二十萬八千五百三十，章歲五百六十二，章閏二百七，周
天六百一十五萬八千一十七，會通三千六百一十四萬二千八百七，通周五百七十四萬
五千九百四十一。

武定元年，除國子祭酒。三年，出除太原太守。五年，齊文襄王引為中外府諮議
參軍。後坐事禁止。業興乃造《九官行棋曆》，以五百為章，四千四十為蔀，九百八
十七為斗分，還以己未為元，始終相維，不復移轉，與今秝法術不同。至於氣序、交
分、景度、盈縮，不異也。七年，卒于禁所，年六十六。

論曰：《正光》、《興和》二曆，並有推上朔法，自漢迄明，諸家曆皆無之。謹
案見行《時憲書》，上朔日不宜會客作樂，以業興術推之正合，蓋其說出於選擇家
也。古法推五星特舉大量而不能親密，觀芳、業興之辯論，可以知其五步之疏矣。

## 據
*《魏書》本傳
*肅宗紀、律秝志
*《北史.儒林傳》
*《疇人傳》